Ministrul israelian al Apărării a avertizat marți că armata este pregătită să își „intensifice” operațiunile militare împotriva Hamas „în întreaga Fâșie” din Gaza dacă nu se înregistrează progrese în privința eliberării ostaticilor deținuți în teritoriul palestinian, potrivit AFP.
„Suntem pregătiți să facem un compromis pentru a aduce înapoi ostaticii, dar dacă nu avem de ales, vom intensifica operațiunea în întreaga fâșie - în sud, centru și nord”, a declarat Yoav Gallant pe fondul negocierilor de la Cairo, unde Israelul a trimis o delegație după săptămâni de discuții fără rezultat.
Acordul ar trebui să includă un schimb de palestinieni deținuți de Israel pentru ostaticii deținuți în Fâșia Gaza de mișcările armate palestiniene de la atacul Hamas asupra Israelului din 7 octombrie.
Armata israeliană a anunțat marți dimineață că forțele israeliene au preluat controlul părții palestiniene a trecerii Rafah, care se învecinează cu Egiptul în sudul Gazei, relatează Reuters.
Operațiunea militară israeliană asupra Rafah a început de luni când Israelul a efectuat atacuri aeriene în estul orașului. Înainte de atac, a emis ordine de evacuare pentru 100.000 de palestinieni dintr-o parte a orașului, declanșând un exod de mii de oameni.
Armata israeliană a anunțat luni seara că efectuează lovituri direcționate împotriva Hamas la Rafah, unde se adăpostesc 1,4 milioane de civili palestinieni.